**РЕШЕНИЕ № ПВ – 12- ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД ИБР Пловдив

 **Р Е Ш И Х**

**да се извърши** оценка на въздействието върху околната среда за **инвестиционно предложение (ИП)**: **„Изграждане на кариера за добив на пясъци и чакъли в концесионна площ „Иванчовата чука“ (182.711 дка), землище на с. Първенец, община Родопи**

**Възложител**: **„Толи” ЕООД,** ЕИК 010447170, с. Първенец, ул. „Съединение” № 41

Характеристика на инвестиционното предложение(ИП):

Концесионна площ „Иванчовата чука“ (182,711 дка) включва находището (169,559 дка) и съпътстваща площ (13,152 дка) за обслужване на добива.

**Координатен регистър на концесионна площ „Иванчовата чука“**

|  |  |  |
| --- | --- | --- |
| **№** | **X** | **Y** |
| 1 | 4537566.1 | 8608890.8 |
| 2 | 4537590.1 | 8608955.0 |
| 3 | 4537633.9 | 8609077.3 |
| 4 | 4537674.3 | 8609209.1 |
| 5 | 4537648.4 | 8609373.5 |
| 6 | 4537627.3 | 8609513.7 |
| 7 | 4537602.6 | 8609507.5 |
| 8 | 4537602.0 | 8609449.7 |
| 9 | 4537505.1 | 8609440.1 |
| 10 | 4537541.4 | 8609381.8 |
| 11 | 4537532.9 | 8609307.1 |
| 12 | 4537206.9 | 8609274.2 |
| 13 | 4537209.6 | 8609347.1 |
| 14 | 4537486.5 | 8609376.1 |
| 15 | 4537476.7 | 8609476.0 |
| 16 | 4536983.1 | 8609352.4 |
| 17 | 4537014.1 | 8609296.0 |
| 18 | 4537015.3 | 8609271.6 |
| 19 | 4536980.5 | 8609248.4 |
| 20 | 4536997.8 | 8609219.0 |
| 21 | 4537036.7 | 8609166.2 |
| 22 | 4537085.1 | 8609148.2 |
| 23 | 4537113.1 | 8609144.9 |
| 24 | 4537114.6 | 8609260.1 |
| 25 | 4537128.9 | 8609312.6 |
| 26 | 4537174.6 | 8609310.5 |
| 27 | 4537188.6 | 8609235.2 |
| 28 | 4537225.7 | 8609132.3 |
| 29 | 4537291.9 | 8609127.0 |
| 30 | 4537344.6 | 8609117.4 |
| 31 | 4537500.0 | 8609100.0 |
| 32 | 4537492.0 | 8608961.2 |
| 33 | 4537450.1 | 8608932.9 |
| 34 | 4537474.0 | 8608897.6 |

Възложителят е сключил на 18.04.2012 г. договор за търсене и проучване на индустриални минерали в площ „Иванчовата чука“ с Министерството на икономиката, енергетиката и туризма (МИЕТ). Процедурата по преценка необходимостта от ОВОС се провежда във връзка с придобиване право на концесия за срок от 35 (тридесет и пет) години, при заложен годишен добив на пясъци и чакъли от 50000 м3/год. без взривни работи и като се използват съществуващите черни пътища. В обхвата на концесионната площ се разполагат: общински и частни поземлени имоти (начин на трайно ползване за двата фонда: земеделска); стара кариера в обхвата на общински имот № 06001 за добив на инертни материали (начин на трайно ползване: кариера за чакъл); запустели, затревени, с рядка храстова растителност поляни; черни пътища. Добивните работи ще се извършват над стационарното водно ниво. Технологична вода ще се използва за оросяване срещу запрашаване на работните площадки и на пътищата. Тя ще се закупува от водоразпределителната система в с. Първенец на фирма „ВиК“ ЕООД, гр. Пловдив и ще се доставя с цистерни. За отпадъчните битово – фекалните води ще бъдат използвани химически тоалетни.

Инвестиционното предложение е включено в обхвата на т. 2, буква “а“ от Приложение № 2 на ЗООС и чл.2, ал.1, т.1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Площта, в която се предвижда да се реализира инвестиционното предложение **не попада в границите на защитени зони от мрежата НАТУРА 2000 и в защитени територии, съгласно Закона за защитените територии.** Най-близо до местоположението на предвиденото за реализиране инвестиционно предложение е защитена зона: BG0001033 „Брестовица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**31 ал.4 във връзка с ал.1 от Закона за биологичното разнообразие.

**мотиви:**

 **I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Полезното изкопаемо на находището са кварц-фелдшпатовите пясъци (аркози) и дребните чакъли (4 мм/26 мм), съдържащи се в пластовете от пясъци и чакъли.Проучените запаси и ресурси са над стационарното водно ниво. При добива, няма да се използват пробивно – взривни работи.

Експлоатационните проекти (цялостен и годишни) ще бъдат разработени при заложен годишен добив в размер на 50000 м3 иззети пясъци и чакъли от промишлените запаси, по изискванията на инвеститора.

Експлоатационните параметри на утвърдените запаси и ресурси в инвестиционното предложение са:

Площ на утвърдените запаси и ресурси - 169.6 дка;

Средна дебелина на пясъци и чакъли - 14.0 м;

Утвърдени запаси и ресурси от пясъци и чакъли - 2774594 м3;

Откривка, обем - 191503 м3;

Откривка, средна дебелина - 1.0 м

Добивът на пясъци и чакъли ще се извършва на три работни стъпала.

Откривката ще се премахва с булдозер – рихлител. Иззетата откривка ще бъде депонирана в насипище „Откривка”. Пробутването на откривката ще се извършва с булдозер на насипището в съпътствуващата площ. Пясъците и чакълите ще се изземват с багер Komatsu PC290 с обратна лопата и ще се обработват в мобилна сепарация (ТМСИ) на втори етап от ИП.

* Реализирането на инвестиционното предложение не е свързано с необходимост от изграждане на нови пътища. В хода на експлоатация на кариерата се предполага възникване на допълнително замърсяване и дискомфорт на околната среда. Има вероятност от засягане на район, по-голям от този на извършваната дейност.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Концесионната площ „Иванчовата чука” (182.711 дка) е разположена на 1500 м. северно от с. Първенец, от 15 до 25 м. западно от дигата и от 60 до 85 м. западно от левия бряг на коритото на р. Първенецка (Дермендере), землище на с. Първенец, община Родопи. Релефът на района е равнинен, с надморска височина от 185 до 195 м. със слаб наклон на север, от 15 до 25 м. западно от дигата и от 60 до 85 м. западно от левия бряг на коритото на р. Първенецка (Дермендере). Предвид характера на ИП се очаква неблагоприятно въздействие върху земеползването и почвите в района.
* С оглед на значителната концесионна площ - 182,7 дка, при експлоатацията на находището може да се очаква известно нарушаване на качествата и регенеративната способност на природните ресурси в района.
* С писмо изх. № КД-04-96/18.01.2017г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда. Предвид начина на добив на инертните материали и във връзка с вероятността от въздействие върху близките водоизточници за питейно-битово водоснабдяване е направена мотивирана оценка, с която се обосновава необходимостта от провеждане на процедура по ОВОС.

 **III. Способността за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви**:**

1. Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001033 „Брестовица”.

2. Поради това и отдалечеността на имотите от защитената зона, както и предвид липсата на пробивно-взривни дейности, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на експлоатацията на инвестиционното предложение няма да е ограничен в рамките на добивния участък.
* В изпълнениe разпоредбата на чл. 7, ал. 2, т. 2,б от Наредбата за ОВОС е поискано становище от РЗИ Пловдив за определяне на степента на значимост на въздействието и риска за човешкото здраве. С писмо изх. № 184/11.01.2017г., РЗИ- Пловдив е изразила опасения от възникване на здравен риск за населението при осъществяване на инвестиционното предложение предвид характера му.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Родопи и с. Първенец, както и засегнатото население чрез обяви на информационни табла.
* Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Многобройни жалби и възражения срещу реализирането на инвестиционното предложение са подадени в МОСВ, РИОСВ Пловдив, Районна прокуратура, Община Родопи и др. институции.
* Чрез провеждането на процедура по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, „ВиК“ ЕООД гр. Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС, при спазване изискванията на чл. 96 от ЗООС. В доклада да се включи подробна характеристика на хидрогеоложките условия и фактори, засягащи подземните води в региона.

• Внасяне в РИОСВ Пловдив за оценка на качеството Доклад за ОВОС в един екземпляр на хартиен и на магнитен носител (по реда на чл. 13 от Наредбата за ОВОС).

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ. 39 от 2011г., изм. и доп. / за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF, сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

 **Доц. Стефан Шилев 01.02.2017 г.**

 *Директор на РИОСВ - Пловдив*